Gemerská Ves

Gemerská Ves je obec na Slovensku v okrese Revúca.

Polohopis 
Obec leží v juhovýchodnej časti Slovenského rudohoria, na nive pri sútoku Východného a Západného Turca. Chotár po oboch stranách Turca prechádza z nivy na východe a na juhozápade do úzkych pásov pahorkatiny. Čiastočne je zalesnený dubovým lesom. V chotári miestnej časti Šankovce sú ložiská železnej rudy a ortuti.

Nadmorská výška stredu obce je 194 m n. m., v katastri 189 m n. m. najnižšia a 308 m n. m. najvyššia.

Dejiny 
Obec vznikla v roku 1960 zlúčením Hrkáča a Šankoviec.

Hrkáč 
(1274 Harkach, 1920 Hrkáč, maď. Harkács)

Toto územie daroval kráľ Štefan V., hradčanom z Otročku, čo potvrdil v r. 1274 kráľ Ladislav IV. Obec sa vyvinula na starom osídlení. V r. 1427 tu mali zemepáni len 10 port. Sedliaci v 16. storočí ušli pred Turkami a obec sa stala zem. v 18. storočí tu pracovala Maša. V r. 1773 mala obec 14 zemianskych želiarov, 1828 spolu 53 domov a 431 obyvateľov. V 19. storočí obyvatelia sa zaoberali prevažne poľnohospodárstvom. Po roku 1918 bola obcou roľníkov a poľnohospodárskych robotníkov. V rokoch 1938 - 1945 obec bola pripojená k Maďarsku.

Jednotné roľnícke družstvo bolo založené v roku 1952.

Šankovce 
(1266 Raas, 1294 Sank, 1421 Sankfalua, 1920 Šankovce, maď. Sánkfalva)

Prvá zmienka o obci pochádza z roku 1266. Vznikla na území, ktoré patrilo Šankovi. V roku 1427 tu žili rodiny Šankfalvyovcov a Husovcov. V 15. storočí sa rozdelili na Horné a Dolné Šankovce, dočasne patrili premonštrátskemu prepošstvu v Jasove. V 16. storočí obyvatelia ušli pred Turkami, ale obec bola znovu zaľudnená. V 18. storočí patrila Steinicherovcom a Draškóciovcom. Začiatkom 19. storočia mala 333 obyvateľov, v roku 1828 spolu 61 domov a 474 obyvateľov. Obyvatelia obce sa zaoberali prevažne poľnohospodárstvom.

Po roku 1918 sa stala obcou roľníkov a poľnohospodárskych robotníkov. V rokoch 1938-1945 bola obec pripojená k Maďarsku. Jednotné roľnícke družstvo bolo založené v roku 1952.

Kultúra a zaujímavosti

Pamiatky 
 Kaštieľ Draškóciovcov v časti Hrkáč, dvojpodlažná neskorobaroková stavba na pôdoryse písmena U z roku 1768. Stavba bola upravovaná v roku 1826, keď boli doplnené bočné krídla. Neskôr sa dostal do vlastníctva grófa Spanyola, ktorého potomkovia ho v roku 2007 znova odkúpili. Kaštieľ je v súčasnosti v stave ruiny a chátra. V interiéri sa nachádzajú miestnosti s valenými klenbami, českými plackami a korýtkové klenby. Hlavná fasáda je sedemosová, členená kordónovou rímsou. Okná sú lemované dekoratívnymi kazetami so štukatúrami.

 Klasicistický kaštieľ v Hrkáči, dvojpodlažná stavba na pôdoryse obdĺžnika z obdobia okolo roku 1770. Fasáda nádvoria bola upravená v roku 1830. Objekt je v zlom technickom stave a chátra. Interiéry sú zaklenuté valenými a pruskými klenbami. Fasády sú členené lizénovými rámami. Osemosovému priečeliu dominuje trojosový rizalit. Nad segmentovo ukončenými oknami sa nachádzajú dekoratívne kazety s festónmi v štýle luiséz, v parapete okien čabraky. 

 Rímskokatolícky kostol Narodenia Panny Márie v Hrkáči, jednoloďová neskorobaroková stavba s pravouhlým ukončením presbytéria a predstavanou vežou, z roku 1784. Interiér je zaklenutý českou plackou. Zariadenie kostola je v duchu neogotiky z prelomu 19. a 20. storočia. Fasády kostola sú členené segmentovo ukončenými oknami so šambránami a nadokennými kazetami. Veža je členená kordónovou rímsou a pilastrami, ukončená je korunnou rímsou s terčíkom a barokovou helmicou.

Referencie

Iné projekty

Externé odkazy 
 Oficiálna stránka obce

 
Obce okresu Revúca